b'\n_START_ARTICLE_\nDesa Muck\n_START_SECTION_\n\xc5\xbdivljenje\n_START_PARAGRAPH_\nDesa Muck je najbolj brana slovenska pisateljica, ki pi\xc5\xa1e za otroke, mladino in odrasle. \xc5\xbdivi v Mokronogu. Rojena je v Ljubljani, kjer je tudi odra\xc5\xa1\xc4\x8dala. Je ne\xc4\x8dakinja  ilustratorke Marlenke Stupica in slovenskega igralca, pesnika in upokojenega profesorja na AGRFT Kristijana Mucka. Delala je kot pomo\xc4\x8dnica vzgojiteljice v vrtcu, negovalka du\xc5\xa1evno prizadetih otrok, tehni\xc4\x8dna risarka v gradbenem podjetju. Je profesionalna pisateljica in svobodna umetnica. Igrala je v \xc5\xa1tevilnih filmih in gledali\xc5\xa1kih predstavah in vodila televizijske oddaje ter prireditve. Bila je nominirana za Slovenko leta 1996, 1997, 1998 in 2008. Marca 2018 jo je revija ONA PLUS izbrala za slovensko \xc5\xbeensko leta 2017 z nazivom ONA 365. V obrazlo\xc5\xbeitvi izbora je komisija zapisala "zaradi njene popolne iskrenosti, ko govori o najbolj pomembnih stvareh v \xc5\xbeivljenju. Brez zadr\xc5\xbekov. Ne o\xc4\x8dita ampak pripoveduje. Ker verjame v ljudi. V mo\xc4\x8d povezovanja. Brezkompromisna danost, s katero se pribli\xc5\xbea vsem nam, tudi nebralcem". Ima tri h\xc4\x8derke: Zalo (dipl. gledali\xc5\xa1ka re\xc5\xbeiserka), Ur\xc5\xa1ko (dipl. dramaturginja in mag.  scenaristike) in Ano Izo (in\xc5\xbeenirka fotografije). Poro\xc4\x8dena z mag. Bla\xc5\xbeina Igorjem.\n_START_SECTION_\nDelo\n_START_PARAGRAPH_\nNapisala je preko 50 literarnih del za otroke, mladino in odrasle, mnoga so ve\xc4\x8dkrat ponatisnjena in tudi prevedena v nem\xc5\xa1ki, angle\xc5\xa1ki, hrva\xc5\xa1ki, srbski, romunski, \xc4\x8de\xc5\xa1ki, slova\xc5\xa1ki, mad\xc5\xbearski, makedonski in romski jezik. Pi\xc5\xa1e tudi kot t.i. ghost writer, kjer njena identiteta ni razkrita. V splo\xc5\xa1nih knji\xc5\xbenicah Slovenije je najve\xc4\x8dkrat izposojena avtorica, saj si bralci vsako leto v knji\xc5\xbenicah izposodijo njene knjige ve\xc4\x8d kot 50 000 krat. Odlikujeta jo \xc5\xbelahtni humor in so\xc4\x8dutje. Po njenem romanu za odrasle Panika je bil posnet celove\xc4\x8derni film, zgodbe za otroke o Anici pa so posnete v deset kraj\xc5\xa1ih televizijskih filmov. V najstni\xc5\xa1kih letih je igrala v \xc5\xa0entjakobskem gledali\xc5\xa1\xc4\x8du.Kot filmsko igralko jo je odkril re\xc5\xbeiser in igralec Peter Zobec. Najprej je pisala scenarije za TV oddajo Videogodba in otro\xc5\xa1ki film Desovila ter stripe. Sledile so ljubezenske zgodbe za revijo Antena, katerih je napisala preko 100. Za otro\xc5\xa1ko revijo PIL je pisala pou\xc4\x8dno zabavni podlistek BLAZNO RESNO-   _NEWLINE_Od leta 1996 do leta 2002 in od leta 2008 do 2010 je sodelovala s TV SLO in voditeljem Galuni\xc4\x8d Mariom v nedeljskih ve\xc4\x8dernih dru\xc5\xbeinskih oddajah Mario, ZOOM in Spet doma kot sovoditeljica in soscenaristka. Pred tem je bila leta 1984 televizijska voditeljica in scenaristka glasbene oddaje Videogodba, za kar je prejela nagrado Viktor in sovoditeljica mladinske oddaje Periskop.  Igrala je v 16 filmih in 5 televizijskih serijah.  Sodelovala je pri okoli 400 scenarijih za televizijske oddaje, napisala je okoli 50 scenarijev za silvestrske oddaje in razvedrilne ter glasbene  prireditve kot so Slovenska popevka, Melodije morja in sonca, Ema in druge. Pi\xc5\xa1e soscenarije za \xc5\xa1tevilne razvedrilne oddaje TV Slovenija. Kot literarna ustvarjalka je poznana po ve\xc4\x8d kot 300 kolumnah objavljenih v revijah in \xc4\x8dasopisih Jana, Ona, Lisa, Objektiv, ki so zbrane iz\xc5\xa1le v treh knjigah Pasti \xc5\xbeivljenja leta 2005 in Pasti \xc5\xbeivljenja II leta 2007 ter Takole bom rekla leta 2017. Opravljala je tudi publicisti\xc4\x8dno delo v reviji Antena ter v otro\xc5\xa1ki reviji PIL. Je avtorica stripa o Desovili in Koti\xc4\x8dek tete Justi.  _NEWLINE_Najbolj znana  je po pisanju proze, predvsem za mladino in otroke. V svojih zapisih zavzema preproste in splo\xc5\xa1ne \xc4\x8dlove\xc5\xa1ke izku\xc5\xa1nje. Obravnava teme kot so slava, bonton, spolnost, droge, \xc5\xa1ola, motnje hranjenja. Serija Blazno resno o seksu, \xc5\xa1oli, zadeti, popolni, slavni velja za "najstni\xc5\xa1ko biblijo odra\xc5\xa1\xc4\x8danja".   Napisala in igrala je dve monokomediji Jutri za\xc4\x8dnem in Kon\xc4\x8dno sre\xc4\x8dna, ob tem pa \xc5\xa1e tri drame za odrasle, pet gledali\xc5\xa1kih predstav za otroke, dve radijski igri od katerih je bila Kdo je ubil zmaja\xc2\xa0? nagrajena in predvajana na nem\xc5\xa1kem in italijanskem nacionalnem radiju, uprizorjena pa je bila tudi kot gledali\xc5\xa1ka predstava v \xc5\xa0entjakobskem gledali\xc5\xa1\xc4\x8du v sezoni 1994/1995. Njeno predstavo  Blazno resno zadeti so uprizorili v Kulturnem gledali\xc5\xa1\xc4\x8du v Novi Gorici, leta 2009 pa tudi v Cankarjevem domu in Pre\xc5\xa1ernovem gledali\xc5\xa1\xc4\x8du v Kranju. Priredila je besedilo in napisala songe za gledali\xc5\xa1ko predstavo Muca copatarica, ki jo od leta 2008 \xc5\xa1e vedno igra Pre\xc5\xa1ernovo gledali\xc5\xa1\xc4\x8de v Kranju. V predstavi nastopa tudi ona v vlogi Muce copatarice. Napisala je scenarij za muzikal Alpska saga in scenarije za goste druge sezone humoristi\xc4\x8dne TV nanizanke Dragi sosedje. Decembra 2017 je TV Slovenija posnela enourni dokumentarni film o njej z naslovom "Kaj ti je deklica - Blazno resno o Desi Muck". _NEWLINE_Avgusta 2016 sta s partnerjem (Igor Bla\xc5\xbeina) ustanovila Zalo\xc5\xbebo in produkcijsko hi\xc5\xa1o MUCK BLA\xc5\xbdINA, pri kateri je iz\xc5\xa1la njena knjiga zbirka kolumn Takole bom rekla in druga prenovljena izdaja Kak\xc5\xa1ne barve je svet. Producirala sta gledali\xc5\xa1ko predstavo za otroke po Desini knjigi ANICA IN GROZOVITE\xc5\xbd v re\xc5\xbeiji Zale Sajko.'